РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/105-17

29. мај 2017. године

Б е о г р а д

ЗАПИСНИК

16. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 29. МАЈА 2017. ГОДИНЕ

Седница је почела у 11.30 часова.

Седницом је председавала Катарина Ракић, председник Одбора.

Седници су присуствовали чланови Одбора: Драган Весовић, Драган Јовановић, Стефана Миладиновић, Зоран Милекић, др Владимир Орлић, Огњен Пантовић, Снежана Б. Петровић, Далибор Радичевић, Александар Стевановић и Ивана Стојиљковић.

Седници je присуствовалa заменик члана Одбора Ивана Николић (заменик Јовице Јевтића).

Седници нису присуствовали чланови Одбора: Јасмина Каранац, Ненад Константиновић, Јово Остојић, Новица Тончев и Горан Ћирић, нити њихови заменици.

Седници су присуствовали из Министарства, грађевинарства, саобраћаја и инфраструктуре: Маја Матија Ристић, секретар министарства, Ђорђе Милић и Јованка Атанацковић, помоћници министра, и Миодраг Поледица и Александра Дамњановић, државни секретари,

Одбор је једногласно у складу са предлогом председника Одбора усвојио следећи:

Д н е в н и р е д

1. Разматрање Информације о раду Министарства грађевинарства, саобраћаја и инфраструктуре за период јул - септембар 2016. године (број 02-2889/16 од 16.11.2016.године);
2. Разматрање Информације о раду Министарства грађевинарства, саобраћаја и инфраструктуре, за период октобар - децембар 2016. године (број 02-450/17 од 23.02.2017.године);
3. Разматрање Информације о раду Министарства грађевинарства, саобраћаја и инфраструктуре, за период јануар - март 2017. године (број 02-1462/17 од 23.05.2017. године).

Пре преласка на разматрање утврђеног дневног реда председник Одбора је предложила да се обави заједнички претрес прве, друге и треће тачке дневног реда. Одбор је, једногласно прихватио предлог.

Прва, друга и трећа тачка дневног реда:

**- Разматрање Информације о раду Министарства грађевинарства, саобраћаја и инфраструктуре за период јул - септембар 2016. године;**

**- Разматрање Информације о раду Министарства грађевинарства, саобраћаја и инфраструктуре, за период октобар - децембар 2016. године;**

**- Разматрање Информације о раду Министарства грађевинарства, саобраћаја и инфраструктуре, за период јануар - март 2017. године**

Државни секретар Александра Дамњановић је образложила народним посланицима информације за три извештајна периода, са општим напоменама о раду Министарства за наведене периоде и по законима из његове надлежности.

Истакнуто је да се тренд раста броја издатих грађевинских дозвола наставио. Према званичним подацима Републичког завода за статистику у марту месецу ове године је постигнут најбољи резултат за протеклих 11 година, а то је 1491 издата дозвола. Време потребно за добијање свих аката у поступку обједињене електронске процедуре се смањило, пре доношења и усвајања овог закона на добијање грађевинске дозволе се чекало 249 дана, а сада се дозволе издају у просеку за пет радних дана. На издавање локацијских услова се чека 11 дана. Најављено је и да ће по програму о раду Министавства, који је усвојила и Влада Републике Србије, бити предвиђене измене Закона о планирању и изградњи које ће се углавном односити на унапређења до којих се дошло иновирањем софтверских решења. Што се тиче Закона о озакоњењу објеката, први пут су у Србији пописани сви објекти који су изграђени без грађевинске дозволе. Попис је потпуно окончан на целој територији Републике Србије, а до краја месеца ће се знати, и оно што је Министарство тражило од највећег броја општина, категоризација објеката који ће бити озакоњени. Највећи број незаконито изграђених објеката односи се на стамбене објекте око 48%. Наглашено је да постоји акција, под контролом Министасртва, доношења инспекцијских решења грађевинских инспектора што је предходни услов за отпочињање поступка озакоњења. Очекује се да ће у наредне две до три године највећи број објеката из ове категорије бити озакоњен.

Одлуком Владе, а због лошег рада Инжењерске коморе Србије, Министарство је преузело одређене надлежности и у том смислу је до сада издало 250 личних лиценци. Оно што је суштина када се ради о Инжењерској комори је измена општих аката, како би се редовно изабрани органи Инжењерске коморе Србије састајали и доносили одлуке, а ради се и на изради предлога за измене Статута Инжењерске коморе Србије.

Указано је и на Закон о конверзији уз накнаду, који је у примени, тако да су остварени одређени новчани приходи од којих половина иде у Фонд за реституцију, а половина јединицима локалних самоуправа. Када је просторно и урбанистичко планирање у питању, донето је доста просторних планова подручја посебне намене. У наредном периоду поред централног регистра планских докумената који функционише и има преко 600 планских докумената, то је јединствена база која ће привреди, грађанима и свима заинетересованима омогућити брз увид у вези са планом градње на одређеним катастарским парцелама, ради се на успостављању е-простора који ће бити аналоган овом систему обједињене е-процедуре. Министарство ће бити предлагач Закона о уписима у катастар и Закона о националној структури геопросторних података са крајним циљем да се по појединим пријавама јавних бележника, судова, и тд. време уписа права својине и других сродних права скрати на рок до три дана, што је значајно побољшање у односу на садашње стање. На крају излагања, истакнуто је да је Закон о становању као значајан и врло комплексан у примени за непуних 6 месеци дао прве резултате. Покренута је обука за професионалне управнике где влада велико интересовање на целој територији Републике Србије - за сада је пријављено 750 полазника.

У уводном излагању Миодраг Поледица, државни секретар у Министарству, је образложио део извештаја који се односи на саобраћај и на пројекте у вези саобраћајне инфраструктуре. Наглашено је да је на железничкој инфраструктури било највише активности прошле године. Министарство је у децембру резултирало са неколико битних ефеката једног реформског процеса који је трајао две године. У другој половини прошле године је формирана радна група Владе која је преговарала са синдикатима у железничким предузећима, а у складу са обавезама према ММФ у. Радна група је преговарала око смањења броја запослених, око затварања непрофитабилних пруга или пруга које већ годинама нису у експлоатацији. Трећи најважнији реформски корак је био отварање железничког тржишта. Након свих стастанака и преговора, који су били унутар Владе, железничка предузећа је напустило 3146 запослених чиме је испуњена обавеза која је постојала према ММФ у за прошлу годину. Циљ затварања непрофитабилних пруга и пруга које деценијама нису биле у експлоатацији био је да када се затворе земљиште на којима су се налазиле врати држави, како железница не би имала трошкове по питању градског грађевинског земљишта или разних других пореза и намета. Након обављених консултација са локалним самоуправама, мали број локалних самоуправа је показао интерес за управаљање железничким саобраћајем на тим пругама. Заједно са Владом и ,,Железницом Србије“ донета је одлука да се затвори железнички саобраћај на 430км непрофитабилних пруга, а на чијим деловима је недостајало доста железничке инфраструктуре. Затим, у децембру прошле године је донета и друга одлука да се и осталих 660 км пруге које су биле у истом статусу формално затворе. Кад је реч о раду на отварању железничког тржишта примењене су обавезујуће европске директиве и прилагођен цео законодавни оквир, као и подзаконска акта на основу Закона о железници. Први приватни домаћи оператер се појавио 1. јуна прошле године и на тај начин је испуњена трећа обавеза према ММФ у, поред смањења броја запослених и затварања непрофитабиних пруга отварено је и железничко тржишта. Највећи извор финансирања инфраструктурних пројеката на железници је руски кредит. С тим у вези, прошле године у јулу је започета реконструкција барске пруге од Ресника према Ваљеву дужине 77км, радови ће трајати до 15. јула ове године, у летњој сезони пруга ће бити у функцији, а од 1. септембра до 30. новембра ће се завршити пројекат. У новембру прошле године је у Риги потписан уговор о реконструкцији дела пруге на железничком коридору од Београда до Будимпеште, прва деоница је уговорена са кинеским партнерима и односи се на деоницу Београд-Стара Пазова дужине 34км, а радови ће почети у другој половини 2017. године. Када је реч о железници, други извор финансирања је кредит ЕБРД а у висини од 95 милиона евра. Реализација прве компоненте тог кредита је започета у јануару ове године, а односи се на реконтрукцију пруге од Раковице до Ресника дужине 7,5км и вредности 23 милиона евра. Трећи извор финансирања пројеката на железници је кредит ЕИБ а, који се односи на реконструкцију пруге на Коридору 10, деоница Ћуприја-Параћин и та компонента кредита је завршена у фебруару. Такође, када је реч о железничкој инфраструктури започето је доста пројеката финансирања из приступних ИПА фонда и инвестиционог фонда за Западни Балкан ВБИФ. Прошле године је завршено уговорање електрификације пруге од Ниша до Димитровграда, очекује се да радови почну крајем ове године. То је инвестиција од 84 милиона евра, 44 милиона долази из бесповратних средстава а осталих 40 милиона из ЕИБ а. Такође, наглашено је да се очекује да ће на Самиту премијера Западног Балкана у Трсту бити одобрена и друга фаза електрификације пруге, прва фаза се односила на грађевинске радове.

У даљем излагању, истакнуто је да је у Републици Србији тренутно тј. у различитим фазама изградње 160км аутопутева на Коридору 10 - крак од Ниша до Бугарске и крак од Ниша ка Македонској граници. Први крак је дужине 86км са 77% реализације а осталих 29км је у плану да се заврши, док је други крак дужине 74км са степеном реализације 77% и недостаје да се заврши 26км. Што се тиче Коридора 11 од Београда према Пожеги постоје три активна градилишта где раде кинески партнери. Прво градилиште од Уба до Обреновца и од Лајковца до Љига са степеном реализације на тих 50км је око 56%. На делу Коридора 11 - деоници аутопута од Сурчина до Обреновца започети су радови 1. марта ове године, а томе је предходило потписивање комерцијалног и финансијског уговора прошле године у Риги. Затим, 1. марта ове године започети су радови на трећој деоници Коридора 11 дужине 17,6 км конкретно, мост преко Саве и Колубаре, који ће бити дужине скоро 2км. Кад је реч о осталим пројектима на коридорима, наглашено је да су у фебруару ове године започети преговори за уговарање Боровског коридора, Фрушкогорског коридора и две преостале деонице на Коридору 11, од Прељине до Пожеге и од Пожеге до Бољара где је потписан Меморандум са кинеским партнерима. Ове године је циљ да се ревидира пројектно-техничка документација, која је завршена још 2007. године, чиме би се могло проверити колико пројеката мора да се прилагоди новим правилима и законима. Очекује се да би у новембру могао да се потпише комерцијални уговор за деоницу пута од Прељине до Пожеге од 30,9км и за деоницу која је најкомплекснија од Пожеге до Бољара од 107км.

Кад је у питању ваздушни саобраћај, истакнуто је да је у току концесија за аеродром ,,Никола Тесла“, да ће до 30. маја бити отворене необавезујуће понуде, што је прва фаза концесије, а друга фаза ће до 9. јуна омогућити избор или квалификације за обавезујуће понуде, а затим до 23. августа биће отварање тих обавезујућих понуда. Финални избор концесионара се очекује 12. септембра, а до краја године потписивање уговора са концесионаром. Што се тиче промета путника на аеродрому ,,Никола Тесла“ прошле године је било 4 924 000 путника, а 2013. године их је било 3 500 000, дакле негде око 40% више путника. Аеродром ,,Константин Велики“ у Нишу је имао прошле године 124 000 путника, а 2013. године 21 000 путника. На том аеродрому су отворене линије за Берлин, Милано, Дизелдорф, Братиславу и Цирих, а пре тога за Базел, Малме, Дортмунд, Ајдховен и Стокхолм.

Кад је реч о водном саобраћају указано је на неколико пројектних активности, које су одрађене у другој половини прошле године. Највећи извор финансирања су ЕИБ ини фондови, а циљ је да се сви критични сектори на Дунаву неутралишу и да се добије профил речног корита који дозвољава транспорт великих бродова. У септембру се очекује да се на шест критичних сектора на Дунаву од Бачке Паланке према Београду започну радови у вредности од 14 милиона евра, а ускоро започињу радови на Сави у месту Камичак код Шапца. Када се ради о вађењу немачке потонуле флоте из Другог светског рата представник Министасртва је образложио да се траже партнери. Направљени су добри контакти са УНДП ом и са немачком амбасадом да се код Прахова извади потонула флота, која има доста неиспитаних објеката и убојитих средстава. Мост Љубовија-Братунац је пројекат на којем се у прошлој години највише урадило, стопа физичке реализације је 72%. Министарство је инвеститор на том пројекту, а рок за завршетак је септембар ове године. Наглашено је да је било отежавајућих околности због неповољних временских услова од децембра до јануара. Средства за друмско-железнички мост у Новом Саду су обезбеђена у буџету Републике Србије, трансфер средстава са позиције Министарства према покрајини, завршетак радова се очекује у новембру ове године. На крају излагања поменуто је проширење граничног прелаза Батровци које је започето у фебруару ове године, а завршетак је планиран за септембар, у смеру од Србије према Хрватској ради се велики робно-царински терминал са додатних 6 саобраћајних трака за путнички саобраћај.

У наставку излагања Маја Матија Ристић, секретар Министарства, је истакла да је степен извршења буџета за прошлу годину 94,15%, а да је буџет Министарства био нешто мало мањи од 32 500 000 000 динара. Ове године Министарство финансија први пут уводи и пројектне зајмове. Корисници пројектних зајмова, односно међународних уговора, су углавном јавна предузећа, као што су „Коридори Србије“ и „Железнице Србије“ ад са степеном извршења од 30%, и буџетом нешто мало мањим од 75 милијарди динара, од тога 41 307 000 000 су пројектни зајмови, који се прате кроз обрачунске налоге према Управи за јавни дуг, а остало су субвенције. Тренутно је степен извршења буџета 26%. Извештај Државне ревизорске куће за контролни период 2015. године био је без иједне препоруке што значи да је систем финансијског управљања и контроле у Министарству према извештају законски сврсисходан и економски оправдан. На крају је истакнуто да је у Министарству систем финансијског управљања и контроле потпуно интегрисан, утврђена је стратегија и акциони план. Министарство је похваљено од стране СИГМА пројекта, који прослеђује извештај Европској комисији.

У дискусији, која је уследила похваљени су исцрпни извештаји и постављено питање у вези проблема са дивљим превозницима, нарочито таксистима, који угрожавају егзистенцију регуларним превозницима. Наглашено је да је већи број великих градова урадило пројекте приватно-јавног партнерства за локални превоз и да више од 70 градова и општина има те пројекте. Међутим, на терену имамо нелојалну конкуренцију, дивљи таксисти, а мали број инспектора па је поребно увести некакву системску контролу. Када је реч о реконструкцији државних путева неопходно је ради праћења радова и увида направити детаљан табеларни приказ, као што је урађено за коридоре. Конкретно је затражен одговор шта се дешава на терену када су у питању пројекат пута Топола-Крагујевац и Моравски коридор.

Представник Министарства је у одговору на питање нагласио да је појава дивљих превозника распрострањена, али да Министарство увек може да пошаље ванредну инпекцијску контролу уколико постоји конкретан захтев за то. Министарство ће доставити допуну ивештаја у вези рехабилитације државних путева у дужини од око 1100км за које су ратификовани кредити у јуну 2014. године. Наглашено је да због неповољних временских услова т.ј поплава постоје закашњења у реализацији наведених кредита око годину дана, јер се морао извршити репрограм свих деоница. У 2014. години је одлучено да се покрене хитна санација поплављених путева и дефинисано је десет деоница у дужини од 192км, које су завршене у првом кварталу ове године. Ове године се ради пројектнотехничка документација за 150км нових државних путева – други пакет, који ће се рахабилитовати у наредном периоду. Кредити ЕИБ и ЕБРД истичу у јуну идуће године, и мораће да се тражи њихово продужење да би се завршио цео програм обнове који је предвиђен. Додатна отежавајућа околност, поред поплава је био начин финансирања и то како за Министарство и за ЈП управљача путева Србије, тако и за домаће извођаче. За домаће путарске компаније је тај начин финансирања био новитет јер је било потребно урадити пројектнотехничку документацију, решити плански основ и имовину тих путева и на крају изводити радове. Извођење радова је мали део тог пројектног циклуса, много времена је изгубљено на решавању имовинско-правних односа. Сада је уходана процедура и биће брже.

Представник Министарства је у циљу појашњења указала да се ради и на измени Закона о јавним путевима, јер је члан 59. Закона који се односи на рехабилитацију био често врло споран у примени. Министарство се заједно са ЈП „Путевима Србије“ труди да пронађе начин да оно што се ,,de facto“ користи прерасте у ,,de jure“ и да се то на неки начин прогласи јавном својином Републике Србије. Постоје велики проблеми управо због немогућности да се докаже одговарајуће право над тим путевима, јер су то путеви који су негде можда и грађени са грађевинском дозволом, али немају употребну дозволу, или немају дозволу, или немају решену имовину тако да се системски ради на решавању овог проблема.

Моравски коридор је један од неколико новијих коридора који су приоритет, деоница од Појата до Прељине је дужине од 110 км и има три деонице: Појате-Крушевац, Крушевац-Адрани и Адрани-Прељина. Ова средња деоница је најкритичнија. Добро је одрађена пројектнотехничка документација за прву и за трећу деоницу, коју су заједно радили Институт за путеве и Саобраћајни институт ЦИП. Међутим, средња деоница је најспорнија због промене водотокова, конкретно због промене тока Западне Мораве и због поплава које су биле 2014. године. Нови стандарди су ступили на снагу и посебно мора да се уради регулација речних корита. Из тог разлога институт „Јарослав Черни“ је за Министарство прошле године урадио једну хидролошку студију, која је у јануару месецу усвојена, а резултати студије су показали да ће морати да се мења плански основ који предходи изради пројектнотехничке документације. То је доста сложен пројекат и по питању финансирања (инвестиција око 650 милиона евра). У фебруару месецу је на нивоу Владе формирана радна група која је ушла у преговоре са америчком турском компанијом и преговори су још увек у току.

У дискусији су учествовали народни посланици: Драган Јовановић и Драган Весовић.

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре за период јул - септембар 2016. године и одлучио већином гласова (10 за, 2 није гласало) да је прихвати.

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре за период октобар - децембар 2016. године и одлучио већином гласова (10 за, 2 није гласало) да је прихвати.

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре за период јануар - март 2017. године и одлучио већином гласова (10 за, 2 није гласало) да је прихвати.

\*

\* \*

На седници Одбора вођен је тонски запис.

Седница је закључена у 12.30 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић